ธอส.เตรียมวงเงิน 70,000 ล้านบาท ปล่อยสินเชื่อดอกเบี้ยต่ำ ผ่าน 3 โครงการ เพื่อช่วยผู้มีรายได้น้อย-บุคลากรภาครัฐให้มีบ้านง่ายขึ้น  กู้ 1 ล้านบาท จ่ายเงินงวดปีแรกต่ำสุดเพียง 3,400 บาทต่อเดือน
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการเพิ่มโอกาสให้กลุ่มผู้มีรายได้น้อย รวมถึงบุคลากรภาครัฐมีที่อยู่อาศัยเป็นของตนเองได้ง่ายขึ้นกับ ธอส. จึงได้เตรียมกรอบวงเงิน 70,000 ล้านบาท จัดทำ 3 ผลิตภัณฑ์สินเชื่ออัตราดอกเบี้ยต่ำในกลุ่มผู้มีรายได้น้อย ครอบคลุมทุกวัตถุประสงค์การกู้หลัก อาทิ เพื่อซื้อ ปลูกสร้าง ต่อเติม ซ่อมแซม และไถ่ถอนจำนองจากสถาบันการเงินอื่น ผ่อนชำระได้นานสูงสุดถึง 40 ปี ประกอบด้วย         1)โครงการสินเชื่อที่อยู่ที่อาศัยเพื่อบุคลากรภาครัฐ กรอบวงเงิน 30,000 ล้านบาท สำหรับข้าราชการ พนักงานราชการ พนักงานมหาวิทยาลัย พนักงานรัฐวิสาหกิจ พนักงาน/เจ้าหน้าที่ของรัฐที่ชื่อเรียกอย่างอื่น และลูกจ้างประจำที่เป็นผู้มีสิทธิกู้เงินตามข้อตกลงโครงการสวัสดิการเงินกู้เพื่อที่อยู่อาศัยประเภทไม่มีเงินฝาก ที่หน่วยงานต้นสังกัดได้ลงนามร่วมกับ ธอส. สามารถกู้ไม่จำกัดวงเงินกู้สูงสุด อัตราดอกเบี้ยปีที่ 1 ร้อยละ 2.65 ปีที่ 2 ร้อยละ 3 กู้ 1 ล้านบาท ผ่อนชำระเริ่มต้น 3,400 บาท ต่อเดือน ฟรีค่าธรรมเนียมการยื่นกู้ และค่าจดทะเบียนสิทธิ์และนิติกรรม         2)โครงการสินเชื่อบ้านคนละหลัง กรอบวงเงิน 10,000 ล้านบาท สำหรับผู้ที่มีรายได้ไม่เกิน 25,000 บาทต่อเดือน วงเงินให้กู้รายละไม่เกิน 2 ล้านบาท อัตราดอกเบี้ยปีที่ 1-2 อัตราดอกเบี้ยเฉลี่ย 3 ปีแรก ร้อยละ 2.75 ต่อปี กู้ 1 ล้านบาท ผ่อนชำระเริ่มต้น 3,500 บาทต่อเดือน ฟรีค่าธรรมเนียมการยื่นกู้ ค่าประเมินราคาหลักประกัน และค่าจดทะเบียนสิทธิ และนิติกรรม ทั้งนี้ 2 โครงการแรก ยื่นคำขอกู้และทำนิติกรรมภายในวันที่ 30 มิถุนายน 2564         3) โครงการบ้าน ธอส. เพื่อสานรัก กรอบวงเงิน 30,000 ล้านบาท สำหรับผู้ที่มีรายได้ไม่เกิน 35,000 บาท ต่อเดือน วงเงินให้กู้รายละไม่เกิน 3 ล้านบาท อัตราดอกเบี้ยปีที่ 1 ร้อยละ 3 ปีที่ 2 ร้อยละ 4 กู้ 1 ล้านบาท ผ่อนชำระเริ่มต้น 3,800 บาทต่อเดือน ฟรีค่าธรรมเนียมการยื่นกู้ ยื่นคำขอกู้และทำนิติกรรมภายในวันที่ 30 ธันวาคม 2564        สำหรับผลิตภัณฑ์สินเชื่อทั้ง 3 โครงการ มีส่วนสนับสนุนการปล่อยสินเชื่อกลุ่มผู้มีรายได้น้อยให้เป็นไปตามเป้าหมายในปี 2564 จำนวน 140,167 ล้านบาท จากเป้าหมายสินเชื่อปล่อยใหม่รวม 215,641 ล้านบาท สำหรับผู้ที่สนใจสอบถามรายละเอียดเพิ่มเติมได้ที่ ธอส. ทุกสาขาทั่วประเทศ